Bibliya/Yəhyanın Üçüncü Məktubu
«Yəhyanın Üçüncü Məktubu» cəmiyyətin Qay adlı bir rəhbərinə ünvanlanıb. Həvari Yəhya onu başqa məsihçilərə kömək etməsinə görə tərifləyir və Diotref adlı bir nəfərə xəbərdarlıq edir. 

Kitabın məzmunu: 
1:1-8 Qaya tərif və nəsihət 
1:9-12 Diotref və Dimitri barədə 
1:13-15 Xudahafizləşmə

1 
1 Mən ağsaqqaldan həqiqətə görə sevdiyim əziz Qaya salam! 
Tərif və nəsihət 

2 Ey sevimli, dua edirəm ki, canın uğurlu olduğu kimi özün də hər cəhətdən uğurlu və sağlam olasan. 3 Bəzi qardaşlar gəlib sənin həqiqətə bağlılığına, yəni həqiqətə görə həyat sürdüyünə şəhadət edəndə mən çox sevindim. 4 Mənim üçün öz övladlarımın həqiqətə görə həyat sürdüyünü eşitməkdən böyük sevinc ola bilməz. 

5 Ey sevimli, sənə hətta yad olduqları halda qardaşlara xidmət etməkdə sədaqət göstərirsən. 6 Onlar cəmiyyətin qarşısında sənin məhəbbətin barədə şəhadət ediblər. Sən onları Allaha layiq bir tərzdə yola salarkən yaxşı iş görəcəksən. 7 Çünki onlar imansız olanlardan heç nə götürmədən Onun naminə yola çıxdılar. 8 Beləcə biz həqiqət işində həmkar olmaq üçün bu cür adamlara dayaq olmalıyıq. 

9 Cəmiyyətə bir şey yazdım, amma onların arasında başçılıq etməyi sevən Diotref bizim səlahiyyətimizi tanımır. 10 Buna görə də mən gələndə onun etdiyi əməllərlə bağlı məsələ qaldıracağam: o bizim barəmizdə pis sözlərlə qeybət edir, hətta bununla kifayətlənməyərək qardaşları özü qəbul etmir, qəbul etmək istəyənlərə də mane olur və onları cəmiyyətdən qovur. 

11 Ey sevimli, pislikdən yox, yaxşılıqdan nümunə götür. Yaxşılıq edən Allahdandır, pislik edənsə Allahı görməyib. 12 Hamı Dimitrinin yaxşı adam olduğuna şəhadət edir, həqiqətin özü də bunu təsdiq edir. Biz də buna şəhadət edirik və sən də bilirsən ki, bizim şəhadətimiz etibarlıdır. 

Xudahafizləşmə 

13 Sənə yazılası çox sözüm var, amma bunları sənə qələm və mürəkkəblə yazmaq istəmirəm. 14 Amma ümid edirəm ki, tezliklə səni görəcəyəm və səninlə üz-üzə söhbət edəcəyəm. 

15 Sənə sülh olsun. Dostlar sənə salam göndərir. Oradakı dostlara bir-bir salam söylə.

Qeydlər 

Yəhyanın Üçüncü Məktubu

ar:رسالة يوحنا الثالثة
ca:Bíblia
cs:Bible Kralická/III Janova
el:Ιωάννου Γ
en:Bible (King James)/3 John
es:Biblia
la:Biblia Sacra Vulgata (Stuttgartensia)/Ioannis III
pl:Biblia Gdańska/Trzeci List św. Jana
ro:Biblia/Noul Testament/III Ioan
ru:Третье соборное послание святого апостола Иоанна Богослова
sr:Фил (Вуков превод)
sv:Bibeln 1917/Tredje Johannesbrevet
uk:Біблія (Огієнко)/3-є Івана